Thoralf Klouman

Thoralf Klouman (født 26. april 1890 på Faleide i Innvik, død 17. mai 1940) var en norsk karikaturtegner og skuespiller. 

 Familie 
Thoralf Klouman var sønn av distriktslege Hans Henrik Gerhard Klouman (1845-1892) og hustru Regina Augusta Emilie Uchermann (1850-1939).  

Thoralf Klouman var far til pianisten og underholdningskomponisten Carsten Klouman og skuespilleren Wenche Klouman. Han var gift med Borghild Johannessen, søster til Svanhild Johannessen som var gift med Hauk Aabel.

 Skuespiller 
Som karakterskuespiller var Klouman for det meste knyttet til Centralteatret i Oslo 1916–31, der han spilte roller som Guldstad og Tesman hos Henrik Ibsen, men han opptrådte også på Nationaltheatret. Han var ellers ved Fahlstrøms Teater 1908–10, Det Nye Teater 1910–11, Trondhjems Nationale Scene 1911–16, 
Det Nye Teater 1931–36 og Carl Johan Teatret fra 1936 til sin død.Thoralf Klouman, biografi på Nasjonalbibliotekets nettsted

I 1925 spilte han rollen som Tesman i Henrik Ibsens «Hedda Gabler» på Centraltheatret. Han laget en karikaturtegning av seg selv i tittelrollen.

 Filmografi 
Klouman medvirket i flere norske filmer:
 1934: Sangen om Rondane, der han spilte rollen som doktoren
 1935: Du har lovet meg en kone!, der han spilte rollen som advokaten
 1937: To levende og en død, der han spilte rollen som postdirektøren

 Tegner 
Fra 1909 arbeidet han med karikaturtegning ved siden av teateret, og tegnet karikaturer av samtidens kjendiser i blant annet Tidens Tegn. Han bidro også med fine og kritiske teatertegninger. Klouman var dessuten en av Norges tegnefilmpionerer. Klouman utgav karikaturene sine i bindene Ondskap (1912), Karikaturer (1917), Tidens tegner (1922) og Kloumans karikaturer (1925).

I 1927 hadde Klouman en stor utstilling av tegninger i Glaspalast i Wien. Utstillingen skal ha fått svært gode anmeldelser i wienerpressen, ifølge Kloumans nevø Per Aabel.

 Referanser 

 Eksterne lenker 


Kategori:Norske tegnere
Kategori:Norske avistegnere
Kategori:Norske karikaturtegnere
Kategori:Norske illustratører
Kategori:Norske skuespillere
Kategori:Norske animatører
Kategori:Personer fra Stryn kommune
Kategori:Fødsler i 1890
Kategori:Dødsfall i 1940